Sotsiaalministri käskkirja „Sotsiaalkaitseministri 27.04.2023 käskkirja nr 80 „Toidu- ja esmatarbekaubad enim puudust kannatavatele inimestele“ muutmine“ eelnõu seletuskiri


I. Sissejuhatus

Toetuse andmise tingimusi (edaspidi TAT) muudetakse, et suurendada TAT eelarvet ning tagada toiduabi järjepidev pakkumine kuni abikõlblikkuse perioodi lõpuni. Eelarve suurendamine tuleneb Vabariigi Valitsuse 8. septembri 2026. a otsusest suunata täiendavaid struktuurivahendeid muu hulgas Euroopa Sotsiaalfond+ (edaspidi ESF+) meetme 21.4.10.1 rahastamiseks.

Eelnõu ja seletuskirja on koostanud Sotsiaalministeeriumi hüvitiste ja pensionipoliitika osakonna nõunik Aire Johanson (tel 5276 677, aire.johanson@sm.ee) ja välisvahendite osakonna nõunik Mari Knjazev (tel 5422 0685, mari.knjazev@sm.ee). Käskkirja juriidilise ekspertiisi on teinud Sotsiaalministeeriumi õigusosakonna õigusloome- ja isikuandmete kaitse nõunik Lily Mals (tel 5915 1801, lily.mals@sm.ee). Eelnõu on keeletoimetanud Sotsiaalministeeriumi õigusosakonna keeletoimetaja Virge Tammaru (tel 5919 9274, virge.tammaru@sm.ee).

Märkused

Eelnõuga muudetakse sotsiaalkaitseministri 27.04.2023 käskkirjaga nr 80 „Toidu- ja esmatarbekaubad enim puudust kannatavatele inimestele“ kinnitatud TAT-d.

Eelnõu ei ole seotud isikuandmete töötlemisega isikuandmete kaitse üldmääruse tähenduses, kuna TAT-s täpsustatava näitajate kogumise sõnastusega andmekorjes uusi isikuandmeliike võrreldes algsete tegevustega ei koguta.

Muudatusel puudub mõju halduskoormusele.

Seletuskirjas on kirjeldatud ainult käskkirjas nimetatud TAT muudatusi.

II. TAT muudatuste sisu

Punktiga 1 suurendatakse TAT eelarvet 1 800 000 euro võrra, millest ESF+ toetus moodustab 1 620 000 eurot ja riiklik kaasfinantseering 180 000 eurot. TAT kehtiv eelarve on 17 346 830 eurot. Eelarve suurendamise aluseks on Vabariigi Valitsuse 8. septembri 2026. a otsus suunata ümber struktuurivahendeid, mille tulemusena suurendatakse muu hulgas ESF+ meetme 21.4.10.1 eelarvet. Täiendavad vahendid suunatakse TAT tegevuse 2.1 „Toidu- ja esmase materiaalse abi andmine“ raames toidukaartide rahastamiseks kuni 2028. aasta lõpuni. Senise eelarve vahenditest jätkuks prognoosi kohaselt toidukaartide rahastamiseks 2028. aasta esimese poolaasta lõpuni, mistõttu tekiks aasta teisel poolel rahastamispuudujääk.

Punktiga 2 asendatakse TAT lisa „Finantsplaan ja eelarve kulukohtade kaupa“. Kuna eelarve suureneb, muudeti eelarves 2028. aasta kulusid.

Ühtlasi korrigeeriti 2026. aasta kulusid vastavalt reaalsetele arvetele ning täpsustati 2027. aasta eelarvet.

III. TAT vastavus Euroopa Liidu õigusele

Käskkiri on vastavuses Euroopa Liidu õigusega.

Käskkirja koostamisel on arvestatud järgmiste Euroopa Liidu õigusaktidega:
1) Euroopa Parlamendi ja nõukogu määrus (EL) 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid;
2) Euroopa Parlamendi ja nõukogu määrus (EL) 2021/1057, millega luuakse Euroopa Sotsiaalfond+ ja tunnistatakse kehtetuks määrus (EL) nr 1296/2013.

IV. TAT muudatuste mõjud

Eelarve suurendamisel on positiivne mõju TAT eesmärkide saavutamisele ja toiduabi järjepidevale pakkumisele. Täiendavad vahendid võimaldavad jätkata toidukaartide rahastamist kuni 2028. aasta lõpuni ning vältida olukorda, kus vahendite puudujäägi tõttu tuleks toiduabi andmist vähendada või see katkestada. Muudatus aitab seeläbi tagada enim puudust kannatavatele inimestele vajaliku toidu- ja esmase materiaalse abi kättesaadavuse kogu kavandatud perioodi jooksul.

V. TAT muudatuste jõustumine

Muudatused jõustuvad allkirjastamise hetkest.

VI. TAT muudatuste kooskõlastamine

Eelnõu edastati eelnõude infosüsteemi (EIS) kaudu kooskõlastamiseks Rahandusministeeriumile, Majandus- ja Kommunikatsiooniministeeriumile, Regionaal- ja Põllumajandusministeeriumile ja Kliimaministeeriumile ning e-posti teel Riigi Tugiteenuste Keskusele, Euroopa Komisjonile ja ühtekuuluvuspoliitika 2021–2027 rakenduskava seirekomisjonile.
